CELEX: 52013PC0120
Language: ro
Date: 2013-03-07
Title: Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2011/016 IT/Agile introdusă de Italia)

|
			
		
		
		52013PC0120
		
			Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2011/016 IT/Agile introdusă de Italia) /* COM/2013/0120 final */
			
				
		
		
			
			   	EXPUNERE DE MOTIVE
Punctul 28 din Acordul interinstituțional
din 17 mai 2006 între Parlamentul European, Consiliu și Comisie
privind disciplina bugetară și buna gestiune financiară[1] permite mobilizarea Fondului
european de ajustare la globalizare (FEG) prin intermediul unui mecanism de
flexibilitate, în limita plafonului anual de 500 de milioane EUR, în
plus față de rubricile corespunzătoare din cadrul financiar.
Regulile aplicabile contribuțiilor din
FEG sunt prevăzute în Regulamentul (CE) nr. 1927/2006 al Parlamentului
European și al Consiliului din 20 decembrie 2006 privind crearea Fondului
european de ajustare la globalizare[2].
La 30 decembrie 2011, Italia a înaintat
cererea EGF/2011/016 IT/Agile pentru o contribuție financiară din
cadrul FEG, ca urmare a unor disponibilizări efectuate în întreprinderea
Agile S.r.l, a cărei activitate se încadrează în sectorul tehnologiei
informației și comunicațiilor (TIC) din Italia.
După examinarea atentă a acestei
cereri, Comisia a concluzionat, în conformitate cu articolul 10 din
Regulamentul (CE) nr. 1927/2006, că sunt îndeplinite condițiile
necesare pentru acordarea unei contribuții financiare în temeiul
regulamentului menționat.
SINTEZA CERERII ȘI ANALIZĂ
 Date principale: ||   
 Numărul de referință FEG || EGF/2011/016 
 Stat membru || Italia 
 Articolul 2 || litera (a) 
 Întreprinderea principală || Agile S.r.l. 
 Furnizori și producători din aval || 0 
 Perioada de referință || 22.9.2011 – 22.12.2011 
 Data de începere a serviciilor personalizate || 15.3.2012 
 Data de la care se aplică || 30.12.2011 
 Disponibilizări în timpul perioadei de referință || 1 257 
 Disponibilizări înainte și după perioada de referință || 0 
 Totalul disponibilizărilor eligibile || 1 257 
 Lucrători disponibilizați care ar trebui să beneficieze de măsurile în cauză || 856 
 Cheltuieli pentru servicii personalizate (EUR) || 5 458 115 
 Cheltuieli pentru punerea în aplicare a FEG[3] (EUR) || 218 000 
 Cheltuieli pentru punerea în aplicare a FEG (%) || 3,84 
 Buget total (EUR) || 5 676 115 
 Contribuția din FEG (65 %) (EUR) || 3 689 474 
1.           Cererea a fost prezentată
Comisiei la data de 30 decembrie 2011 și a fost completată cu
informații suplimentare până la data de 2 octombrie 2012.
2.           Cererea îndeplinește
condițiile de mobilizare a FEG prevăzute la articolul 2 litera (a)
din Regulamentul (CE) nr. 1927/2006 și a fost prezentată în
termenul de 10 săptămâni menționat la articolul 5 din
regulamentul respectiv.
Legătura dintre
disponibilizări și schimbările majore din structura
comerțului mondial, generate de globalizare sau de criza financiară
și economică mondială
3.           În scopul de a stabili
legătura dintre disponibilizări și criza financiară și
economică mondială, Italia susține că, în conformitate cu
datele disponibile[4],
criza financiară a contribuit în mod semnificativ la încetinirea
activității în sectorul TIC, în special în perioada 2008-2009. Între 2005
și 2008, piața TIC din UE a crescut într-un ritm de peste 3 % pe an
(în 2007 a crescut cu 6,8 %, comparativ cu anul precedent), în timp ce
anul 2009 a marcat inversarea tendinței, cu o creștere negativă
de 2,4 %. Această tendință descrescătoare a continuat în 2010
(-1 %). Sectorul TIC din Italia a urmat o tendință similară
cu cea a UE în ansamblu. Cu toate acestea, criza a avut un impact major asupra
sectorului, iar creșterea negativă a ajuns la - 4,2 % în 2009 și
la - 2,5% în 2010, comparativ cu anii anteriori relevanți. 
4.           Consecințele crizei
economice și financiare mondiale au afectat deosebit de puternic
piața tehnologiei informațiilor din UE. În 2009, volumul schimburilor
comerciale a scăzut cu 20 de miliarde EUR, reprezentând o scădere cu 5,4
% în comparație cu anul precedent. Acest lucru pune capăt
tendinței ascendente din perioada 2005-2008, în cursul căreia volumul
schimburilor comerciale a crescut în mod constant, atingând valoarea de 359
de miliarde EUR în 2008. Încetinirea activității pe piața TI a
afectat sectorul hardware și al asistenței tehnice, precum și
sectorul software și al serviciilor. În comparație cu 2008,
subsectorul hardware și cel al asistenței tehnice au scăzut
în 2009 cu 7,6 % la nivelul UE și cu 10 % în Italia, în timp ce
subsectorul software‑ului și cel al serviciilor au scăzut cu 4
% în UE și cu 5,6 % în Italia.
5.           În evaluarea sa privind
cererea EGF/2010/012 Noord Holland ICT[5],
Comisia a precizat deja impactul crizei economice și financiare asupra
întreprinderilor care își desfășoară activitatea în
sectorul TIC. Aceste argumente rămân, în continuare, valabile.
6.           Declinul semnificativ al
sectorului TIC în Italia a afectat deosebit de puternic întreprinderea Agile
S.r.l., un furnizor italian de servicii informatice. Efectele crizei financiare
și economice mondiale s-au făcut simțite atunci când Agile era
în curs de a-și schimba strategia comercială, prin trecerea de la o
ofertă de servicii de tip call center la nivel local la o
ofertă de servicii informatice integrate la nivel multiregional. Într-un
context de recesiune, eforturile întreprinderii Agile și investițiile
necesare s‑au dovedit a fi insuficiente pentru atingerea obiectivelor de
creștere ale acesteia, ceea ce a provocat pierderi importante și, în
cele din urmă, a condus la insolvabilitatea întreprinderii și la
disponibilizări.
Demonstrarea numărului de
disponibilizări și îndeplinirea criteriilor de la articolul 2 litera
(a)
7.           Italia a transmis
această cerere pe baza criteriilor de intervenție prevăzute la
articolul 2 litera (a) din Regulamentul (CE) nr. 1927/2006, care prevede
drept condiție pentru intervenție disponibilizarea a cel puțin 500
de persoane pe o perioadă de patru luni, de către o societate
dintr-un stat membru, incluzând lucrătorii disponibilizați de
furnizorii și de producătorii din aval ai societății
respective.
8.           Cererea menționează
1 257 de disponibilizări în cadrul Agile S.r.l. în perioada de
referință cuprinsă între 22 septembrie 2011 și 22 decembrie
2011. Toate disponibilizările au fost calculate în conformitate cu
articolul 2 al doilea paragraf a treia liniuță din Regulamentul (CE)
nr. 1927/2006. Comisia a primit confirmarea, solicitată în temeiul
articolului 2 alineatul (2) al doilea paragraf a treia liniuță,
că acesta este numărul real al disponibilizărilor efectuate.
Explicația caracterului
neprevăzut al disponibilizărilor în cauză
9.           Societatea Agile a fost
înființată în ianuarie 2004, în cadrul grupului Getronics. Având
sediul la Potenza (Basilicata), ea propunea servicii de tip call center
și avea aproximativ 170 de angajați. 
10.         Eutelia SpA a fost
înființată în 2003, în urma fuziunii societăților IT Plug
SpA și Edisontel SpA. Activitatea principală a acestei noi
societăți a constat în servicii de telefonie fixă și de
internet. În 2006, Eutelia SpA, care făcea parte deja dintre primii cinci
furnizori principali ai acestor servicii în Italia, a achiziționat
Getronics Solutions Italia SpA (o filială a Olivetti Sistemi cu
aproximativ 1 600 de angajați) și Bull Italia SpA (450 de
angajați), în cadrul strategiei întreprinderii de a-și diversifica
activitățile în sectorul TI și de a deveni un furnizor de
servicii informatice integrate (voce, date, internet, hardware și
software). La sfârșitul anului 2008, în cadrul redistribuirii sarcinilor
și a personalului între întreprinderile din cadrul grupului Eutelia,
activitățile informatice, precum și 1 922 de
angajați au fost transferați către Agile, controlată de
Eutelia după achiziționarea Getronics. 
11.         Autoritățile
italiene susțin că întreprinderea Agile era încrezătoare în
viitorul său, chiar și în condiții de recesiune severă. Cu
toate acestea, încetinirea activității în sectorul TI, mai
pronunțată decât se preconizase, precum și înăsprirea
condițiilor de creditare care au urmat crizei economice și financiare
(două circumstanțe greu de prevăzut) au creat o povară
suplimentară asupra întreprinderii, care nu a reușit să
găsească o soluție rentabilă și a făcut obiectul
unei proceduri de insolvabilitate în 2010.
Identificarea întreprinderilor care au
efectuat disponibilizări și a lucrătorilor vizați de
măsurile de asistență
12.         Cererea se referă la 1 257
de disponibilizări din cadrul Agile S.r.l.
13.         Lucrătorii
disponibilizați pot fi împărțiți în următoarele
categorii:
 Categorie || Număr || Procentaj 
 Bărbați || 889 || 70,72 
 Femei || 368 || 29,28 
 Cetățeni ai UE || 1 254 || 99,76 
 Cetățeni din țări terțe || 3 || 0,24 
 15-24 ani || 1 || 0,08 
 25-54 ani || 955 || 75,97 
 55-64 ani || 300 || 23,87 
 Cu vârsta peste 64 de ani || 1 || 0,08 
14.         Există 43 de
lucrători cu probleme de sănătate de lungă durată sau
cu handicap.
15.         În ceea ce privește
categoriile profesionale, defalcarea este următoarea:
 Categorie || Număr || Procentaj 
 Persoane cu studii superioare || 377 || 29,99 
 Tehnicieni și profesii similare || 457 || 36,36 
 Salariați de tip administrativ || 263 || 20,92 
 Lucrători din atelierele de service și din secțiile de marketing și vânzări || 160 || 12,73 
16.         În conformitate cu articolul 7
din Regulamentul (CE) nr. 1927/2006, Italia a confirmat faptul că s-a
aplicat o politică de egalitate între femei și bărbați,
precum și de nediscriminare și că aceasta se va aplica în
continuare pe parcursul diferitelor etape de punere în aplicare a FEG și,
în special, în ceea ce privește accesul la contribuția financiară
a FEG.
Descrierea teritoriului vizat, a autorităților
sale și a părților interesate
17.         Disponibilizările din
cadrul întreprinderii Agile au vizat o mare parte a teritoriului italian.
Teritoriile afectate cuprind 12 din cele 19 regiuni italiene: Piemonte,
Lombardia, Veneto, Emilia-Romagna, Toscana, Umbria, Lazio, Campania, Apulia,
Basilicata, Calabria și Sicilia.
18.         Principalele părți
interesate sunt autoritățile regionale din regiunile în cauză[6], precum și sindicatele
Federazione Impiegati e Operai Metallurgici FIOM-CGIL, Federazione Italiana
Metalmeccanici FIM-CILS, Unione Italiana Lavoratori Metalmeccanici UILM-UIL,
Unione General dei Lavoratori Metalmeccanici UGL-Metalmeccanici și Unione
Italiana Lavoratori communicazione UILCOM-UIL.
Impactul preconizat al
disponibilizărilor asupra ocupării forței de muncă la nivel
local, regional sau național
19.         În decurs de trei ani, între 2008
și 2010, rata șomajului în Italia a crescut de la 6,8 % la 8,5%. Cu
toate acestea, în opt dintre cele douăsprezece regiuni vizate a existat o
creștere superioară mediei naționale, de la 1,9 % la 2,6 %. În 2010,
ratele șomajului au prezentat din nou dihotomia tradițională
existentă între regiunile din centrul și din nordul Italiei, pe de o
parte, unde ratele șomajului, în conformitate cu media
națională, sunt cuprinse între 5 % și 9 % (de exemplu, 5,7 %
în Lombardia, 5,8 % în Emilia-Romagna și Veneto, 7,7 % în
Piemonte și 9,4 % în Lazio) și regiunile sudice, unde ratele
șomajului depășesc cu până la 6 % media
națională (de exemplu, 12,1 % în Calabria, 13,1 % în
Basilicata, 14,2 % în Campania și 14,8 % în Sicilia).
Disponibilizările din cadrul întreprinderii Agile vor agrava și mai
mult situația de fragilitate actuală a ocupării forței de
muncă, în special în regiunile sudice, în care oportunitățile de
redresare economică sunt mai puțin optimiste.
Pachetul coordonat de servicii
personalizate care urmează să fie finanțate și defalcarea
costurilor sale estimate, inclusiv complementaritatea acestuia cu
acțiunile finanțate din fondurile structurale
20.         Toate măsurile prezentate
în cele ce urmează alcătuiesc, împreună, un pachet coordonat de
servicii personalizate menite să asigure reintegrarea lucrătorilor pe
piața forței de muncă:
–     
Orientare profesională și evaluare a
competențelor: această măsură
constă într-o serie de interviuri structurate și de instrumente
specifice, precum analiza competențelor și profilul
capacității de inserție profesională, pentru a identifica
domeniile în care lucrătorii își pot îmbunătăți
competențele și pot fi ajutați să își stabilească
obiectivele profesionale. Prin evaluarea competențelor, lucrătorii
vor fi ajutați să își identifice competențele și
oportunitățile care corespund intereselor lor, precum și să
stabilească un plan realist de carieră. Lucrătorul și
consilierul său lucrează împreună asupra unor chestiuni precum
oportunitățile, interesele, analiza motivațiilor și a
așteptărilor. În urma acestor evaluări, este întocmit un
document de sinteză care stabilește un rezumat al competențelor
lucrătorului, un proiect individual și un plan de acțiune. Această
măsură se va adresa tuturor lucrătorilor. Totuși, deoarece
regiunile Sicilia și Piemonte vor utiliza alte resurse în locul
cofinanțării din FEG pentru finanțarea costurilor legate de
această măsură și pentru a nu denatura costul mediu per
lucrător, foștii lucrători ai întreprinderii Agile care locuiesc
în aceste două regiuni nu sunt cuprinși în numărul de
lucrători vizați de această măsură specifică în
tabelul financiar. 
–     
Servicii de însoțire: această măsură presupune conceperea, punerea în
aplicare și urmărirea sprijinului personalizat, inclusiv a
consilierii. Lucrătorii vor beneficia de o combinație de măsuri
în pachetele de măsuri proprii, în funcție de nevoile lor specifice.
Pe durata punerii în aplicare a FEG, procesul de consiliere va permite ajustarea
pachetelor de măsuri, dacă este necesar.
–     
Asistență pentru plasarea personalului
disponibilizat și pentru căutarea unui loc de muncă: această măsură include dezvoltarea unei strategii
personalizate de promovare personală și de acțiuni de
căutare a unui loc de muncă, inclusiv explorarea
oportunităților de angajare la nivel local și regional.
Lucrătorii sunt ajutați să își depună candidatura
pentru posturi în întreprinderile interesate și sunt sprijiniți pe
durata procesului de selecție. Dacă este necesar, lucrătorii vor
beneficia de o formare specifică, care le va permite să candideze
pentru posturile oferite de întreprinderile în cauză.
–     
Formare profesională și actualizare a
competențelor: lucrătorilor
disponibilizați li se vor propune fie o serie de formări
profesionale, fie un bon de formare cu o valoare medie de 2 100 EUR, care
trebuie utilizat în cadrul parcursului lor de formare. Bonul poate fi utilizat
în cadrul unei instituții de formare recunoscute, în cadrul unei
întreprinderi care asigură reconversia profesională a
lucrătorului disponibilizat sau în cadrul unei întreprinderi care
oferă o formare la locul de muncă. Lucrătorul decide cu privire
la modul în care își utilizează bonul de formare, care este strâns legat
de parcursul său individual de reinserție profesională.
–     
Învățământ postuniversitar: lucrătorii care doresc să își completeze studiile
superioare cu un curs postuniversitar vor primi o contribuție de 6 000
EUR, destinată rambursării complete/parțiale a taxelor de
înscriere la programul respectiv.
–     
Promovarea spiritului antreprenorial: această măsură constă într-un serviciu de formare
și/sau de consiliere pentru planificarea unor noi activități
antreprenoriale pentru lucrătorii disponibilizați care au idei de
afaceri. Activitățile de formare specifice pentru acei lucrători
care doresc să își creeze propria întreprindere vor include aspecte
precum planificarea, realizarea studiilor de fezabilitate, pregătirea
planurilor de afaceri și obținerea finanțării. 
–     
Contribuție la înființarea unei întreprinderi: lucrătorii care își înființează propria
întreprindere vor primi 5 000 EUR drept contribuție pentru acoperirea
costurilor de înființare. 
–     
Mentoratul ulterior reintegrării
profesionale: pentru a preveni eventualele probleme
care ar putea apărea la noile locuri de muncă și pentru a ajuta
lucrătorii să își consolideze posturile, mentorii vor ghida
lucrătorii reintegrați profesional.
–     
Subvenție pentru angajare: această prestație facilitează reinserția
profesională a lucrătorilor disponibilizați în cadrul unei noi
întreprinderi, prin intermediul unui contract cu durată determinată
sau nedeterminată. Întreprinderea angajatoare va primi 2 000 EUR per
lucrător pentru o reinserție profesională cu contract cu
durată determinată de cel puțin 12 luni și până
la 6 300 EUR per lucrător pentru o reinserție
profesională cu contract cu durată nedeterminată. Suma
inițială prevăzută pentru reinserția profesională
cu contract cu durată nedeterminată va crește cu 3 000 EUR în
cazul recrutării unui lucrător cu handicap.
–     
Contribuții la cheltuieli speciale: această măsură include două tipuri de
contribuții: (1) contribuția pentru îngrijitorii de persoane
dependente: lucrătorii care au în grija lor persoane dependente (copii,
bătrâni sau persoane cu handicap) ar putea primi până la 1 000 EUR
drept contribuție la cheltuielile pentru îngrijirea persoanelor
dependente, cu condiția participării lor la măsurile propuse.
Această sumă are rolul de a acoperi cheltuielile suplimentare ale
lucrătorilor având responsabilități de îngrijire, pentru ca
aceștia să poată beneficia de formare și de alte
măsuri propuse; (2) contribuția la cheltuielile de deplasare: în ceea
ce privește contribuția la cheltuielile de deplasare, lucrătorii
care participă la aceste măsuri vor beneficia fie de rambursarea
cheltuielilor de deplasare, fie de o sumă forfetară cuprinsă
între 150 și 1 000 EUR, în funcție de distanța parcursă
și de numărul zile de participare la măsuri.
–     
Alocație pentru căutarea unui loc de
muncă: lucrătorii care participă activ
la măsurile finanțate din FEG vor primi o alocație lunară
pentru căutarea unui loc de muncă în valoare medie de 500 EUR.
Alocația va fi calculată pro rata, în funcție de
numărul de zile de participare a lucrătorilor.
–     
Contribuție la cheltuielile de schimbare a
reședinței: lucrătorii care
acceptă un loc de muncă ce implică o schimbare a
reședinței vor primi o contribuție de până la 4 000
EUR pentru acoperirea cheltuielilor necesare. Alocația va fi
plătită în calitate de contribuție unică la prezentarea
dovezii cheltuielilor suportate.
21.         Cheltuielile pentru punerea în
aplicare a FEG, care sunt incluse în cerere în conformitate cu articolul 3 din
Regulamentul (CE) nr. 1927/2006, acoperă activitățile de
pregătire, gestionare și control, precum și
activitățile legate de informare și publicitate.
22.         Serviciile personalizate
prezentate de autoritățile italiene sunt măsuri active pe
piața forței de muncă în cadrul acțiunilor eligibile
definite la articolul 3 din Regulamentul (CE) nr. 1927/2006.
Autoritățile italiene estimează costurile totale ale acestor
servicii la 5 676 115 EUR, din care cheltuielile pentru serviciile
personalizate la 5 458 115 EUR și cheltuielile pentru punerea în
aplicare a FEG la 218 000 EUR (3,84 % din suma totală).
Contribuția totală solicitată din FEG este de 3 689 474 EUR
(65 % din costurile totale).
 Acțiuni || Numărul estimat al lucrătorilor vizați || Costul estimat per lucrător vizat (în EUR)* || Costuri totale (FEG și cofinanțare națională) (în EUR)** 
 Servicii personalizate [articolul 3 primul paragraf din Regulamentul (CE) nr. 1927/2006] 
 Orientare profesională și evaluare a competențelor (Orientamento professonale e bilancio delle competence) || 613 || 470 || 288 232 
 Servicii de însoțire (Servizi di accompagnamento) || 282 || 351 || 98 982 
 Asistență pentru plasarea personalului disponibilizat și pentru căutarea unui loc de muncă (Outplacement e assistenza alla ricerca attiva) || 815 || 655 || 534 115 
 Formare profesională și actualizare a competențelor (Voucher formativo / formazione professionalizzante ) || 839 || 2 171 || 1 821 488 
 Învățământ postuniversitar (Voucher fruizione di master) || 15 || 6 000 || 90 000 
 Promovarea spiritului antreprenorial (Assistenza all'autoimprenditorialità) || 319 || 421 || 134 200 
 Contribuție la înființarea unei întreprinderi (Bonus per la creazione di impressa) || 17 || 5 000 || 85 000 
 Mentoratul ulterior reintegrării profesionale (accompagnamento al lavoro) || 282 || 264 || 74 448 
 Subvenție pentru angajare (Incentivo all'assunzione) || 123 || 5 724 || 704 000 
 Contribuții la cheltuieli speciale (Voucher di conciliazione) || 159 || 815 || 129 650 
 Alocație pentru căutarea unui loc de muncă (indennità per la ricerca attiva) || 773 || 1 894 || 1 464 000 
 Contribuție la cheltuielile de schimbare a reședinței (Bonus per la mobilità territoriale) || 9 || 3 778 || 34 000 
 Subtotal servicii personalizate ||   || 5 458 115 
 Cheltuieli pentru punerea în aplicare a FEG [articolul 3 al treilea paragraf din Regulamentul (CE) nr. 1927/2006] 
 Activități de pregătire ||   || 21 800 
 Gestionare ||   || 94 200 
 Informare și publicitate ||   || 30 000 
 Activități de control ||   || 72 000 
 Subtotal cheltuieli legate de punerea în aplicare a FEG ||   || 218 000 
 Total costuri estimate ||   || 5 676 115 
 Contribuție din FEG (65 % din costurile totale) ||   || 3 689 474 
(*) Pentru a evita zecimalele, costurile
estimate per lucrător au fost rotunjite. Cu toate acestea, rotunjirile nu
au niciun impact asupra costului total al fiecărei măsuri, care nu
diferă de cel indicat în cererea prezentată de Italia.
(**)      Totalul nu corespunde din cauza rotunjirilor. 
23.         Italia confirmă că
măsurile descrise mai sus sunt complementare cu acțiunile
finanțate din fondurile structurale și că se va evita orice fel
de dublă finanțare.
Data/datele la care serviciile
personalizate pentru lucrătorii afectați au început sau sunt
prevăzute să înceapă
24.         Italia a inițiat
serviciile personalizate pentru lucrătorii afectați incluse în
pachetul coordonat propus pentru cofinanțarea din FEG la 15 martie 2012.
Prin urmare, această dată reprezintă începutul perioadei de
eligibilitate pentru orice fel de asistență care ar putea fi
acordată din FEG.
Procedurile de consultare a partenerilor
sociali
25.         Astfel cum prevede
legislația națională, discuțiile cu sindicatele
menționate la punctul 18 cu privire la gestionarea procedurii de
administrare extraordinară au avut loc la Ministerul Dezvoltării
Economice. 
26.         În calitate de autoritate de
management, Ministerul Muncii a promovat utilizarea FEG pentru consolidarea
măsurilor de politică activă în domeniul pieței forței
de muncă aflate deja în vigoare. La 26 octombrie 2011 și 24 noiembrie
2011, au avut loc prezentări privind criteriile de acces la FEG și
posibilitățile lucrătorilor de a beneficia de acestea. În cadrul
ambelor reuniuni, ideea de a solicita sprijin din partea FEG a fost
sprijinită pe scară largă de către sindicate. Pentru a
sprijini lucrătorii disponibilizați prin măsuri personalizate,
care să corespundă necesităților lor reale, implicarea
sindicatelor, în special la nivel local, s‑a dovedit a fi un
element-cheie în timpul fazei de planificare. În acest sens, s-au organizat
două reuniuni la nivel național la Ministerul Dezvoltării
Economice, la 21 ianuarie 2012 și la 29 mai 2012, precum și o
reuniune tehnică la Ministerul Muncii, în data de 12 aprilie 2012.
27.         Autoritățile
italiene au confirmat că s-au respectat cerințele legislației
naționale și cele ale legislației UE privind
disponibilizările colective.
Informare cu privire la acțiunile
obligatorii în temeiul legislației naționale sau al contractelor
colective de muncă
28.         În ceea ce privește
îndeplinirea criteriilor stabilite la articolul 6 din
Regulamentul (CE) nr. 1927/2006, în cererea lor, autoritățile
italiene:
·      au confirmat că măsurile care constituie responsabilitatea
societăților în temeiul legislației naționale sau al
contractelor colective de muncă nu vor fi înlocuite de contribuția
financiară din partea FEG;
·      au demonstrat că acțiunile respective oferă sprijin
lucrătorilor individuali și nu urmează a fi folosite pentru
restructurarea societăților sau a sectoarelor de activitate;
·      au confirmat faptul că acțiunile eligibile menționate
anterior nu beneficiază de asistență prin intermediul altor
instrumente financiare ale UE.
Sisteme de gestionare și control 
29.         Italia a notificat Comisiei
următoarea modalitate de gestionare a contribuției financiare din
parte FEG: Ministerio del Lavoro e delle Politiche Sociali – Direzione Generale
per le Politiche Attive e Passive del Lavoro (MLPS – DG PAPL) este autoritatea
de management, de certificare și de audit (MLPS – DG PAPL Ufficio A în
calitate de autoritate de management; MLPS – DG PAPL Ufficio B în calitate de
autoritate de certificare și MLPS – DG PAPL Ufficio C în calitate de
autoritate de audit). Opt autorități regionale (respectiv
Emilia-Romagna, Lazio, Lombardia, Piemonte, Toscana, Umbria, Veneto și
Sicilia) vor fi organismele intermediare pentru autoritatea de management.
Finanțare
30.         Pe baza cererii înaintate de
Italia, contribuția propusă din FEG pentru pachetul coordonat de
servicii personalizate (inclusiv cheltuielile pentru punerea în aplicare a FEG
) este de 3 689 474 EUR, reprezentând 65% din costurile totale.
Ajutorul propus de Comisie din acest fond se bazează pe informațiile
furnizate de Italia.
31.         Având în vedere cuantumul
maxim al contribuției financiare care poate fi acordată din FEG în
temeiul articolului 10 alineatul (1) din Regulamentul (CE) nr. 1927/2006,
precum și marja disponibilă pentru realocarea creditelor, Comisia
propune mobilizarea din FEG a sumei totale menționate mai sus, care
să fie înscrisă în rubrica 1a din cadrul financiar.
32.         Cuantumul propus al
contribuției financiare va lăsa disponibil mai mult de 25 % din
suma maximă anuală rezervată din FEG pentru alocări în
cursul ultimelor patru luni ale anului, conform dispozițiilor articolului 12
alineatul (6) din Regulamentul (CE) nr. 1927/2006.
33.         Prin prezentarea acestei
propuneri de mobilizare a FEG, Comisia inițiază procedura
simplificată de trialog, conform dispozițiilor de la punctul 28 din
Acordul interinstituțional din 17 mai 2006, în vederea obținerii
acordului celor două componente ale autorității bugetare cu
privire la necesitatea utilizării FEG și cu privire la suma
solicitată. Comisia invită prima dintre cele două
părți componente ale autorității bugetare care ajunge la un
acord, la nivelul politic corespunzător, cu privire la proiectul de
propunere de mobilizare, să informeze cealaltă parte componentă
și Comisia în legătură cu intențiile sale. În cazul în care
una dintre cele două componente ale autorității bugetare nu este
de acord, se va organiza o reuniune oficială trilaterală.
34.         Comisia prezintă separat
o cerere de transfer în vederea înscrierii în bugetul pentru anul 2013 a unor
credite de angajament specifice, în conformitate cu punctul 28 din Acordul
interinstituțional din 17 mai 2006.
Sursa creditelor de plată 
35.         Creditele din linia
bugetară a FEG se vor utiliza pentru a finanța suma de 3 689 474 EUR
necesară pentru prezenta cerere.
Propunere de
DECIZIE A PARLAMENTULUI EUROPEAN ŞI
A CONSILIULUI
privind mobilizarea Fondului european de
ajustare la globalizare, în conformitate cu punctul 28 din Acordul
interinstituțional din 17 mai 2006 între Parlamentul European, Consiliu
și Comisie privind disciplina bugetară și buna gestiune
financiară (cererea EGF/2011/016 IT/Agile introdusă de Italia)
PARLAMENTUL EUROPEAN ȘI CONSILIUL
UNIUNII EUROPENE,
având în vedere Tratatul privind
funcționarea Uniunii Europene,
având în vedere Acordul
interinstituțional din 17 mai 2006 între Parlamentul European, Consiliu
și Comisie privind disciplina bugetară și buna gestiune
financiară[7],
în special punctul 28,
având în vedere Regulamentul (CE) nr. 1927/2006
al Parlamentului European și al Consiliului din 20 decembrie 2006
privind crearea Fondului european de ajustare la globalizare[8], în special articolul 12
alineatul (3),
având în vedere propunerea Comisiei Europene[9],
întrucât:
(1)       Fondul european de ajustare
la globalizare (FEG) a fost creat pentru a oferi sprijin suplimentar
lucrătorilor disponibilizați ca urmare a schimbărilor majore din
structura comerțului mondial generate de globalizare și pentru a-i
ajuta să se reintegreze pe piața forței de muncă.
(2)       Domeniul de aplicare al FEG a
fost extins pentru cererile depuse în perioada 1 mai 2009‑30 decembrie
2011 pentru a include sprijinul pentru lucrătorii disponibilizați ca
urmare directă a crizei financiare și economice mondiale.
(3)       Acordul
interinstituțional din 17 mai 2006 permite mobilizarea FEG în limita unui
plafon anual de 500 de milioane EUR.
(4)       La 30 decembrie 2011, Italia
a depus o cerere de mobilizare a FEG în ceea ce privește disponibilizările
din întreprinderea Agile S.r.l, care a fost completată cu informații
suplimentare transmise până la 2 octombrie 2012. Această cerere
îndeplinește condițiile pentru stabilirea contribuțiilor
financiare, astfel cum sunt prevăzute la articolul 10 din Regulamentul
(CE) nr. 1927/2006. Prin urmare, Comisia propune mobilizarea sumei de 3 689 474 EUR.
(5)       Prin urmare, ar trebui
mobilizat FEG pentru a oferi o contribuție financiară ca răspuns
la cererea depusă de Italia,
ADOPTĂ PREZENTA DECIZIE:
Articolul 1
În cadrul bugetului general al Uniunii
Europene pentru exercițiul financiar 2013, se mobilizează Fondul
european de ajustare la globalizare (FEG) pentru alocarea sumei de 3 689 474
EUR, sub formă de credite de angajament și credite de plată.
Articolul 2
Prezenta decizie se publică în Jurnalul
Oficial al Uniunii Europene.
Adoptată la Bruxelles,
Pentru Parlamentul European,                     Pentru
Consiliu
Președintele                                                  Președintele
[1]               JO C 139, 14.6.2006, p. 1.
[2]               JO L 406, 30.12.2006, p. 1.
[3]               În temeiul articolului 3 al treilea paragraf din
Regulamentul (CE) nr. 1927/2006.
[4]               Assinform – Asociația italiană a tehnologiilor
informației și comunicațiilor (www.assinform.it).
[5]               COM(2010) 685 Final.
[6]               Regiunea Emilia-Romagna – Direzione Regionale Cultura,
Formazione e Lavoro – Servizio Lavoro,
Regiunea Lazio – Direzione Regionale Formazione e Lavoro – Dipartimento
Programmazione Economica e Sociale; Regiunea Lombardia – Direzione Generale
Occupazione e Politiche del Lavoro – Unità organizzativa Lavoro – Struttura
Tutela del lavoro e interventi per il reimpiego; Regiunea Piemonte – Direzione
Istruzione, Formazione Professionale e Lavoro - Settore Politiche per
l'Occupazione e per la Promozione dello Sviluppo Locale; Regiunea Sicilia –
Assessorato Regionale della Famiglia, delle Politiche Sociali e del Lavoro –
Dipartimento Lavoro; Regiunea Toscana – Direzione Generale Competitività del
Sistema Regionale e Sviluppo delle Competenze – Settore Lavoro; Regiunea Umbria
– Direzione Regionale Programmazione, Innovazione e Competitività dell'Umbria –
Ambito di Coordinamento: Impresse e Lavoro and Regione Veneto – Direzione
Lavoro.
[7]               JO C 139, 14.6.2006, p. 1.
[8]               JO L 406, 30.12.2006, p. 1.
[9]               JO C […], […], p. […].